《由岫云寺后登山行四里至龙潭》
清代·赵怀玉

流泉不知处，但觉声在耳。稍盘过上方，泉出绕屐齿。

澄潭如洗过，一泓长见底。曾闻故老传，潭实今寺址。

神龙喜听法，风雨向夕徙。小亭峙其旁，周遭遍桃李。

沾衣湿苍翠，映面半红紫。晴烘午云热，明濯暮霞绮。

山僧汲泉烹，茗碗颇能理。经春未见花，偶乐可忘死。

下岭仰见星，烟昏寺钟起。

作者简介：（1747—1823）江苏武进人，字亿孙，号味辛、收庵。乾隆四十五年举人，官山东青州府海防同知，署登州知府。主通州、石港讲席，工古文，好学深思。诗与同里孙星衍、洪亮吉、黄景仁齐名。有《亦有生斋集》。